ПРОЕКТ


ПРАВИЛНИК
ЗА СЪСТЕЗАТЕЛНИТЕ ПРАВА
НА БЪЛГАРСКАТА ФЕДЕРАЦИЯ ПО КОРЕСПОНДЕНТЕН ШАХ

ОБЩИ РАЗПОРЕДБИ 

Правилникът урежда въпроса за статута на състезатели, шахматни клубове (ШК), Българска федерация по кореспондентен шах (БФКШ) и други физически и юридически лица, както и правоотношенията, в които влизат те помежду си във връзка с притежаването и упражняването на състезателните права на кореспондентните шахматисти. 

Правомощия да прилагат този правилник имат органите и длъжностните лица от БФКШ, а да го тълкува, като последна инстанция -Управителния съвет на БФКШ. 

Член 1. Състезателните права позволяват на състезателя да се състезава от името на определен клуб за определено време. Състезателните права принадлежат на състезателя и неговия клуб. Те могат да бъдат отнемани за определен период от време или завинаги от съответните органи на БФКШ. Състезателни права в системата на БФКШ могат да получат български и чужди граждани след заплащане на съответната такса за картотекиране към ШК. Участието на чуждестранни състезатели в състезания под егидата на БФКШ се урежда в регламента на съответното състезание, утвърден от Управителния съвет на БФКШ. Участието в състезания, които не са под егидата на БФКШ или ИКЧФ, не касаят клубната принадлежност на шахматистите. 

Член 2. Получаване на състезателни права. Състезателните права се получават след издаването на картотека от БФКШ. 

Член 3. Не се разрешава участието в Държавни първенства и Национални купи и шампионати на некартотекирани състезатели. Отговорността за спазването е на всеки съдия на такива първенства.

Член 4. Всички състезатели, представители на шахматни клубове, след заплащането на съответната такса, получават картотека. 

Член 5. Картотеката се структурира с поставяне на индивидуалeн ICCF номер. За неградирани състезатели се въвежда условен такъв.
Член 6. Издаване на картотека.
Картотеката се издава след попълване на Формуляр за картотекиране на състезатели към клубове (Формуляр А) и заплащане на годишна такса картотека. 

Член 7. Валидност на картотека.
Картотеката е валидна в рамките на календарната година, за която е издадена, със следното изключение - състезатели, участващи в първенство под егидата на БФКШ, имат право да бъдат картотекирани през следващата календарна година от друг ШК, дори първенството да не е завършило. Състезатели, започнали участие в даден турнир през една календарна година, и продължаващи участието си в него и през следващата, заплащат картотека в установения за следващата календарна година срок. 

Член 8. Такси за картотекиране
Годишната такса за картотекиране се определя от Управителния съвет на БФКШ. Нейният размер се обявява на официалната интернет страница на БФКШ. 

Член 9. Срокове за картотекиране
Картотекирането се извършва всяка година до 30 април. След този срок таксата се удвоява. Изключение се допуска за картотекиране на състезатели от новоприети за членове на БФКШ клубове и при първа картотека на състезател.
Член 10. Начин на плащане
Таксата за картотекиране се заплаща по банковата сметка на БФКШ, посочена на официалната интернет страница на БФКШ.

Член 11. Допуска се отдаването под наем на състезатели от един клуб в друг при спазване на следните условия:

11.1 Състезател от един ШК може да играе само в едно отборно първенство в друг клуб.

11.2 Срокът за заявяване на състезатели под наем от един ШК е един месец преди началото на състезанието. Заявяването става чрез писмо от клуба, за който ще се състезава, и писмо-съгласие от клуба, за който е картотекиран.
Член 12. Всеки картотекиран състезател се завежда в база данни на картотекирани състезатели на БФКШ през съответната година. 

Член 13. Всеки картотекиран състезател се завежда и публикува на официалната интернет страница на БФКШ. 

Член 14. За всички останали състезания, провеждани под егидата на БФШ – открити турнири, зонални състезания и др. не се изисква картотека. 
Член 15. "Шахматен клуб" (ШК) по смисъла на този правилник е юридическо лице, регистрирано в съответствие с българското законодателство, което е член на Българската федерация по кореспондентен шах. 

Член 16. "Българска федерация по кореспондентен шах" (БФКШ) по смисъла на този правилник е юридическо лице - сдружение с нестопанска цел, членове на което са ШК. 

Член 17. "Състезатели" по смисъла на този правилник са шахматистите, които са картотекирани от БФКШ в определен ШК. 

Член 18. Разглеждане и решаване на спорове относно приложението на този правилник се осъществява от Управителния съвет на БФКШ. 

Член 19. Решенията на Управителния съвет на БФКШ са задължителни за изпълнение до евентуалната им промяна по съдебен ред. 

БФКШ – Картотекиране на състезатели

Дата:                                                             Председател

                                                                      на клуба:

                                                                                                         (подпис и печат)

· Подписът на състезателя е абсолютно задължителен. За състезатели под 18 г. подписът се полага от родител или настойник.
